מוקדם יותר היום, בעקבות איומי משרד הבריאות לפטר לאלתר את הרופאים המומחים שהגישו מכתבי התפטרות, איימו בתגובה הרופאים הבכירים להשבית את כל מערכת הבריאות אם יוחלט לממש את הצעד. בית החולים רמב"ם כבר הושבת הבוקר למשך כשעה, ובמסיבת עיתונאים של נציגי הרופאים בבית החולים תל השומר, גינו הרופאים הבכירים את סגן שר הבריאות וכינו אותו "סובל מהזיות"."הסיבה שאנחנו פה היא כי כולנו אוהבים את מה שאנחנו עושים וזה לטפל באנשים, אחרת לא היינו מוכנים להתנדב כל אותן השנים תמורת המשכורת המגוחכת שאנחנו מקבלים", אמר ד"ר ג'קי אור, מנהל הרפואה הדחופה בבית החולים תל השומר, וגינה את התנהגות האוצר שכינתה את הרופאים "בריונים", והציגה תלושי שכר חריגים כתלושים סטנדרטים של רופא."אתמול קרה דבר במדינת ישראל. סגן שר הבריאות החליט לקחת 10 אנשים ברמב"ם שהודיעו על כוונתם להתפטר תוך חודש רק אם בג"ץ ידחה את בקשות המתמחים, והחליט לתלות אותם בכיכר העיר", אמר ד"ר אור. "הוא הודיע למנהל בית החולים שלו לפטר את אותם רופאים לאלתר מהעבודה, אלא שמנהל בית החולים שלו, שהוא גם רופא, החליט לא לקבל את החלטת סגן השר, וכרגע מנהל בית החולים הזה מאוים שהוא יפוטר".